**Ministru kabineta noteikumu projekta “Zemkopības ministrijas nolikums”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Projekts aktualizē spēkā esošo nolikumu atbilstoši ārējiem normatīvajiem aktiem. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Zemkopības ministrijas iniciatīva.Valsts pārvaldes iekārtas likuma 16.panta pirmā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2003. gada 29. aprīļa noteikumos Nr. 245 "Zemkopības ministrijas nolikums" (turpmāk – nolikums) iekļauto regulējumu ir nepieciešams aktualizēt atbilstoši ārējiem normatīvajiem aktiem un politikas attīstības tendencēm.Iestādes jaunā nolikuma regulējums veidots tā, lai sabiedrībai būtu vieglāk orientēties iestādes kompetencē, tostarp jomās, kurās ir grūti nošķirt ministrijas un citām iestāžu pārziņā esošos jautājumus, un lai būtu ievērotas arī jaunākās tendences juridiskajā tehnikā. Nolikumā patlaban noteiktās politikas jomas, funkcijas un uzdevumi pēc būtības netiek mainīti, taču, ņemot vērā attīstības tendences pasaulē, īpaši akcentējot klimata pārmaiņas un to izraisītās sekas, arī lauksaimniecības, zivsaimniecības un mežsaimniecības nozarēs rodas nepieciešamība pievērst lielāku uzmanību nozaru attīstībai, lai ilgtermiņā Latvijas iedzīvotājiem būtu pieejama droša pārtika, kā arī lauksaimniecības, zivsaimniecības un mežsaimniecības resursi. Tādēļ nolikums ir jāpapildina ar dažām jaunām jomām, vienlaikus precizējot nolikumā jau minētās lauksaimniecības, zivsaimniecības un mežsaimniecības politikas jomas: 1) klimata pārmaiņu samazināšana un ietekmes ierobežošana, zemes izmantošana un zemes izmantošanas maiņa, nozaru pielāgošanās klimata pārmaiņām;2) piekrastes teritoriju ilgtspējīga attīstība;3) zivsaimniecības nozares attīstība un zivju resursu pārvaldība;4) bioekonomikas attīstība;5) ģeotelpiskās informācijas iegūšanas nodrošināšana;6) kultūrvēsturiskā mantojuma saglabāšana;7) nozares informācijas sistēmu (datubāzu, reģistru) uzturēšana;8) bioloģiskā lauksaimniecība;9) zinātnes un inovāciju attīstība lauksaimniecības, meža nozares un zivsaimniecības jomā.1. Tā kā Valsts pārvaldes iekārtas likuma 16. pants paredz, ka nolikumā norāda tikai iestādes funkcijas, uzdevumus un kompetenci, amatpersonu kompetences noteikšana iestādes nolikumā nav paredzēta. Ministrijas amatpersonu (ministra, parlamentārā sekretāra, valsts sekretāra) kompetence jau ir detalizēti noteikta Valsts pārvaldes iekārtas likumā, Publiskas personas kapitāla daļu un kapitālsabiedrību pārvaldības likumā, likumā "Par Latvijas Republikas starptautiskajiem līgumiem", Attīstības plānošanas sistēmas likumā, Iekšējā audita likumā, Likumā par budžetu un finanšu vadību, likumā "Par interešu konflikta novēršanu valsts amatpersonu darbībā", Publiskas personas mantas atsavināšanas likumā, Publisko iepirkumu likumā, Iesniegumu likumā, Administratīvā procesa likumā, Arhīvu likumā un citos ārējos normatīvajos aktos.Ievērojot minēto un to, ka nolikumā nav iespējams pilnīgi atspoguļot un nav nepieciešams dublēt amatpersonu kompetenci, no nolikuma III un IV nodaļas ir svītrojama norma, kas noteic zemkopības ministra, Zemkopības ministrijas parlamentārā sekretāra un valsts sekretāra kompetenci.Vienlaikus Valsts pārvaldes iekārtas likuma 19. panta otrās daļas 5. punkts paredz ministram tiesības pašam īstenot administratīvā vadītāja kompetenci. Tāpēc, lai efektīvāk piemērotos ministra kā ministrijas vadītāja nostājai, ministrijas amatpersonu kompetenci lietderīgāk ir noteikt Zemkopības ministrijas reglamentā.2. Zemkopības ministrijas funkcijas ir papildinātas ar nozares informācijas sistēmu (datubāzu, reģistru) uzturēšanas jomu. Lai atvieglotu administratīvo slogu iedzīvotājiem, kad tie saņem valsts nodrošinātos pakalpojumus, ir nepieciešams uzturēt dažādas datubāzes, reģistrus un informācijas sistēmas, kas ir nozīmīgas nozares attīstībā. Lauksaimniecības un lauku attīstības likuma 13. panta devītajā daļā noteikts, ka zemkopības nozares vienotās sistēmas pārzinis un turētājs ir Zemkopības ministrija. Atbilstoši Ministru kabineta 2013. gada 26. marta noteikumiem Nr. 161 “Noteikumi par vienoto zemkopības nozares informācijas sistēmu” zemkopības nozares vienotā sistēma ir integrēta valsts informācijas sistēma, kurā ietilpst Zemkopības ministrijas padotībā esošo iestāžu klientu reģistrs, dokumentu vadības sistēma, Zemkopības ministrijas portāls, elektronisko pakalpojumu sistēma, resursu vadības sistēma, autentifikācijas risinājums un datu apmaiņas risinājums un kura ir savienota ar: 1) Lauku atbalsta dienesta informācijas sistēmu, kuras pārzinis un turētājs ir Lauku atbalsta dienests;2) Traktortehnikas, tās piekabju un traktortehnikas vadītāju informatīvo sistēmu, kuras pārzinis un turētājs ir Valsts tehniskās uzraudzības aģentūra;3) Pārtikas un veterinārā dienesta uzņēmumu reģistru un Sanitārās robežkontroles dokumentu apstrādes sistēmu, kuru pārzinis un turētājs ir Pārtikas un veterinārais dienests;4) Lauksaimniecības datu centra informācijas sistēmu, kuras pārzinis un turētājs ir Lauksaimniecības datu centrs;5) Kultūraugu uzraudzības valsts informācijas sistēmu, kuras pārzinis un turētājs ir Valsts augu aizsardzības dienests;6) Meža valsts reģistru, kura pārzinis un turētājs ir Valsts meža dienests. Tā kā ir aktualizējies jautājums par nepieciešamību lemt par informācijas sistēmu attīstību visas nozares līmenī un uzraudzīt informācijas sistēmas attīstības plānu, šis jautājums ir iekļaujams Zemkopības ministrijas nolikumā. Tā kā Zemkopības ministrijas padotības iestādes ir pārziņi informācijas sistēmām, kurās ir iekļautas arī publiskos reģistros reģistrējamās ziņas, projekta punktā ir precizēti termini atbilstoši Komercķīlas likumā un Civilprocesa likumā lietotajiem terminiem.3. Eiropas Parlaments un Padome 2007. gada 14. martā pieņēma direktīvu 2007/2/EK, ar ko izveido Telpiskās informācijas infrastruktūru Eiropas Kopienā (*INSPIRE* direktīva). *INSPIRE* direktīvas mērķis ir izveidot Telpiskās informācijas infrastruktūru Eiropas Kopienā, lai atbalstītu Kopienas vides politiku, kā arī politiku un darbības, kas var ietekmēt vidi. *INSPIRE* direktīvas uzdevums ir veicināt ģeotelpiskās informācijas infrastruktūras izveidošanu Eiropas Savienības (turpmāk – ES) dalībvalstīs, kas veido ES ģeotelpiskās informācijas infrastruktūru, nodrošinot plašākas un kvalitatīvākas ģeotelpiskās informācijas pieejamību valsts pārvaldē un sabiedrībai. *INSPIRE* direktīvas prasības ES dalībvalstīm bija jāpārņem līdz 2009. gada 14. maijam. *INSPIRE* direktīva Latvijas tiesību sistēmā pamatā ir pārņemta ar Ģeotelpiskās informācijas likumu, kas stājās spēkā 2010.gada 13.janvārī, tāpēc var uzskatīt, ka direktīvas pārņemšanas fāze ir noslēgusies un sākusies tās ieviešanas fāze, kas turpināsies līdz 2020. gadam. *INSPIRE* direktīvas ieviešana ir dinamisks un ilgstošs process, kurā laikā katrai institūcijai ir jāsagatavo savā rīcībā esošie dati atbilstoši *INSPIRE* datu specifikācijām un regulāri jānodrošina datu aktualizēšana (vismaz reizi pusgadā). Tādējādi ir nepieciešams papildināt Zemkopības ministrijas nolikumu ar jaunu politikas jomu – ģeotelpiskās informācijas iegūšanas nodrošināšanu. Attiecīgi nepieciešami grozījumi arī padotības iestāžu nolikumos, papildinot tos ar uzdevumu, lai jau šobrīd padotības iestādes, ievācot, uzturot un aktualizējot telpiskos datus, ņemtu vērā *INSPIRE* direktīvas datu specifikācijās prasības. Turklāt nolikumu papildināšana sekmēs padotības iestāžu iesaistīšanos direktīvas ieviešanā un atbildību par šo procesu.4. Nolikums ir papildināts ar bioloģiskās lauksaimniecības jomu. Bioloģiskā lauksaimniecība kopš Latvijas valsts neatkarības atgūšanas ir kļuvusi par nozīmīgu lauksaimniecības nozari. Patlaban Lauksaimniecības un lauku attīstības likuma 11. panta trešās daļas 1. punkts paredz noteikt bioloģiskās lauksaimniecības uzraudzības un kontroles kārtību. Taču šī nozare kļūst aizvien nozīmīgāka Latvijas iedzīvotājiem un attīstās. Palielinās to uzņēmumu skaits, kas ražo bioloģiskos produktus, un arvien vairāk šīs produkcijas nonāk tirgū, attīstās tās eksports, palielinās bioloģiski sertificētās platības, bioloģiskos sertifikātus iegūst arī veikali un ēdināšanas uzņēmumi.5. Nolikums ir papildināts ar ilgtspējīga ūdens resursu izmantošanas un piekrastes teritoriju ilgtspējīgas attīstības jomu. Zvejniecība, akvakultūra un zvejas un akvakultūras produktu apstrāde sniedz ieguldījumu pārtikas nodrošinājuma un uztura jomā. Lai sekmētu pārtikas nodrošinājumu patlaban un arī turpmāk, dzīvo jūras un saldūdens bioloģisko resursu izmantošana ir jābalsta uz ilgtspējīgas attīstības principiem. Tas ir viens no kopējās zivsaimniecības politikas mērķiem, kura sasniegšanā ieguldījums jāsniedz arī Latvijai. Tāpat būtiska ir ekonomiskās, sociālās un vides ilgtspējas attīstīšana un stiprināšana piekrastes teritorijās, kurās atrodas liels īpatsvars zivsaimniecības uzņēmumu un nodarbināto zivsaimniecībā. Piekrastes teritorijās jāturpina risināt vietējās problēmas, jo īpaši jāsekmē vietējo zivsaimniecības uzņēmumu konkurētspēja, vietēja līmeņa inovācijas, vietējās zivsaimniecības produkcijas un vides resursu izmantošana, kā arī zilās ekonomikas attīstība. (Sk. <http://lv-pdf.panda.org/sugas_ekosistmas/baltijas_jura/?227175/Principi%2Dilgtspejigai%2Dzilajai%2Dekonomikai>).6. Patlaban Zemkopības ministrijas kompetences joma ietver arī jautājumus par klimata pārmaiņām un zemes izmantošanu. 2017. gada ANO Pārtikas un lauksaimniecības organizācijas (*FAO*) Ilgtspējīgas augsnes pārvaldības brīvprātīgās pamatnostādnēs minēts, ka augsnes apsaimniekošana ir ilgtspējīga, ja augsnes sniegtie atbalsta, nodrošināšanas, regulēšanas un kultūras pakalpojumi tiek saglabāti vai uzlaboti, būtiski neietekmējot vai nu augsnes funkcijas, kas nodrošina šos pakalpojumus, vai bioloģisko daudzveidību. Īpašas bažas rada līdzsvars starp augu ražošanas atbalsta un nodrošināšanas pakalpojumiem un regulējošajiem pakalpojumiem, ko augsne nodrošina attiecībā uz ūdens kvalitāti un pieejamību, un atmosfēras siltumnīcefekta gāzu sastāvu. Ievērojot globālās tendences, LR Saeima 2017. gada 2. februārī pieņēma likumu “Par Apvienoto Nāciju Organizācijas Vispārējās konvencijas par klimata pārmaiņām Parīzes nolīgumu””. Saskaņā ar minētā likuma 2. pantu Parīzes nolīgumā paredzēto saistību izpildi koordinē Vides aizsardzības un reģionālās attīstības ministrija. Vides aizsardzības un reģionālās attīstības ministrija ir izstrādājusi Latvijas pielāgošanās klimata pārmaiņām stratēģijas projektu, kas ir nacionāla līmeņa ilgtermiņa (līdz 2030. gadam) attīstības plānošanas dokuments. Tas nosaka pielāgošanās klimata pārmaiņām virsmērķi un stratēģiskos mērķus, rīcības virzienus un pasākumus, kas ir īstenojami sešās Latvijā nozīmīgākajās jomās: būvniecībā un infrastruktūras plānošanā, civilajā aizsardzībā un ārkārtas palīdzības plānošanā, veselībā un labklājībā, bioloģiskajā daudzveidībā un ekosistēmu pakalpojumos, lauksaimniecībā un mežsaimniecībā, tūrismā un ainavu plānošanā. Eiropas Savienības pielāgošanās klimata pārmaiņām stratēģijā (2013.) ir noteikts, ka visām ES dalībvalstīm līdz 2017. gadam jāizstrādā nacionālās pielāgošanās klimata pārmaiņām stratēģijas. Patlaban ir spēkā šādi Eiropas Savienības tiesību akti, kas skar arī Zemkopības ministrijas kompetenci:1) Eiropas Parlamenta un Padomes 2018. gada 30. maija Regula (ES) Nr.2018/841 par zemes izmantošanā, zemes izmantošanas maiņā un mežsaimniecībā radušos siltumnīcefekta gāzu emisiju un piesaistes iekļaušanu klimata un enerģētikas politikas satvarā laikposmam līdz 2030. gadam un ar ko groza Regulu (ES) Nr. 525/2013 un Lēmumu Nr. 529/2013/ES;2) Eiropas Parlamenta un Padomes 2018. gada 30. maija Regula (ES) Nr. 2018/842 par saistošiem ikgadējiem siltumnīcefekta gāzu emisiju samazinājumiem, kas dalībvalstīm jāpanāk no 2021. līdz 2030. gadam un kas dod ieguldījumu rīcībā klimata politikas jomā, lai izpildītu Parīzes nolīgumā paredzētās saistības, un ar ko groza Regulu (ES) Nr. 525/2013.Lai nošķirtu nozares kompetenci no citu valsts pārvaldes iestāžu kompetences, nolikumā nepieciešams precizēt Zemkopības ministrijas kompetenci klimata pārmaiņu jomā, to attiecinot uz klimata pārmaiņu samazināšanu un ietekmes ierobežošanu, zemes izmantošanu, zemes izmantošanas maiņu un nozaru pielāgošanos klimata pārmaiņām.7. Zemkopības ministrijas nolikumu ir jāpapildina ar bioekonomikas attīstības jomu, jo šis jautājums nacionālajos normatīvojos aktos šobrīd nav regulēts.Prognozētā pasaules iedzīvotāju skaita palielināšanās (2050.gadā – līdz 9,5 miljardiem), dabas resursu noplicināšana, augošā slodze uz vidi un klimata pārmaiņas ir veicinājušas apziņu par nepieciešamību mainīt Eiropā līdz šim pastāvošās metodes bioloģisko resursu ražošanā, patēriņā, pārstrādē, uzglabāšanā, atkārtotā izmantošanā un utilizācijā. Eiropas Savienības izaugsmes stratēģija “Eiropa 2020” norāda uz bioekonomiku kā atslēgas elementu gudrai un zaļai izaugsmei Eiropā. 2012. gadā Eiropas Komisija pieņēma stratēģiju “Inovācijas ilgtspējīgai izaugsmei: Eiropas bioekonomika”, par galvenajiem mērķiem izvirzot sabiedrības problēmu risināšanu (pārtikas drošību, ilgtspējīgu dabas resursu apsaimniekošanu, atkarības mazināšanu no neatjaunojamajiem resursiem, klimata pārmaiņu samazināšanu un adaptāciju tām, darbavietu izveidošanu un Eiropas konkurētspējas saglabāšanu) un saskaņotas bioekonomikas attīstību (saskaņotu ekonomisko darbību, investīcijas zināšanu, inovāciju un prasmju attīstībā, līdzdalību pārvaldībā un sociālo dialogu, jaunu infrastruktūru). Zināšanu ietilpīga bioekonomika iekļauta 2013. gadā pieņemtajā Latvijas Viedās specializācijas stratēģijā, kas paredz augstākas pievienotās vērtības radīšanu un jaunu materiālu un tehnoloģiju radīšanu tradicionālajās tautsaimniecības nozarēs. Bioekonomika ietver atjaunojamo bioloģisko resursu ražošanu un to pārveidošanu pārtikā, lopbarībā, bioloģiskas izcelsmes produktos un bioenerģijā. Lauksaimniecība, mežsaimniecība, zvejniecība, pārtikas, celulozes un papīra ražošana, kā arī daļēji ķīmiskā, biotehnoloģiju un enerģētikas nozares ir bioekonomikas sastāvdaļas. Šīm nozarēm ir spēcīgs inovāciju potenciāls, jo tās plaši izmanto zinātnes sasniegumus (dzīvības zinātnes, agronomija, ekoloģija, pārtikas zinātne un sociālās zinātnes), pamattehnoloģijas un rūpnieciskās tehnoloģijas (biotehnoloģija, nanotehnoloģija, informācijas un komunikācijas tehnoloģija, inženierzinātnes) un vietējās zināšanas. Bioekonomika balstās uz trīs ilgtspējīgas attīstības pamatprincipiem – dabu, ekonomiku un sabiedrību – un apzīmē pāreju uz pilnīgu noslēgtā cikla ekonomiku, kurā viena procesa atkritumprodukts ir otra procesa izejmateriāls. Bioekonomika dod iespējas Latvijas ekonomikas attīstībai, pamatojoties uz valsts spēcīgākajām nozarēm – lauksaimniecību un mežsaimniecību. Koksnes un citiem bioloģiskas izcelsmes produktiem ir liels potenciāls, palielinot produktu pievienoto vērtību, aizstājot fosilos kurināmos enerģijas ražošanā, izstrādājot nākotnes bioloģiskas izcelsmes produktus un samazinot siltumnīcefekta gāzu emisijas.(Sk. <http://www.llu.lv/lv/kas-ir-bioekonomika>; <https://www.zm.gov.lv/lauksaimnieciba/statiskas-lapas/zinasanu-ietilpiga-bioekonomika?id=4356#jump>).8. Nolikums ir papildināts ar nozares kultūrvēsturiskā mantojuma saglabāšanas jomu. Kultūrvēsturiskais mantojums ir īpaši svarīgs lauksaimniecības nozarei. Patlaban Zemkopības ministrijas padotības iestāde “Valsts tehniskās uzraudzības aģentūra” ļoti sekmīgi administrē divu muzeju – K. Ulmaņa piemiņas muzeja “Pikšas” un Latvijas Lauksaimniecības muzeja (Ministru kabineta 2012. gada 18. decembra noteikumi Nr.937 “Valsts tehniskās uzraudzības aģentūras nolikums”) – darbību. Ir sakārtoti finanšu jautājumi abu muzeju darbības nodrošināšanai, informācijas tehnoloģiju jautājumi, kā arī īstenoti ar Eiropas Savienības atbalstu saistīti projekti. Abi muzeji uzkrāj, dokumentē un saglabā kultūrvēsturiskus materiālus par Latvijas lauksaimniecības nozari un ievērojamiem lauksaimniecības darbiniekiem, veic pētniecības un izglītojošo darbu par lauksaimniecības nozari un tās attīstības vēsturi, nodrošina muzeju krājuma pieejamību sabiedrībai, izglīto sabiedrību un popularizē lauksaimniecības nozari, izmantojot muzeju krājumus.9. Nolikums ir papildināts ar zinātnes un inovāciju attīstības jomu. Lauksaimniecības, mežsaimniecības un zivsaimniecības nozarē pētniecība un attīstība ir nozīmīga, jo veicina inovācijas, darba ražīgumu un efektivitāti. Ar nākotnē paredzamajām problēmām lauksaimniecības jomā nevarēs tikt galā viens pats publiskais vai privātais sektors, un publiskā un privātā partnerība zinātnē un inovācijās, apvienojot finanšu un zināšanu resursus un rodot kopīgus risinājumus, būtu ļoti nozīmīga. Lauksaimniecības zināšanu sistēmu pētniecības attīstība ir nepieciešama, lai stātos pretim globālajām pārtikas nodrošinājuma un klimata pārmaiņu problēmām. Zinātnes un inovāciju joma nozarē ietver arī institucionālo sistēmu attīstību, publiskā un privātā sektora nozīmību, inovācijas sekmējošu tiesisko regulējumu, inovāciju un tehnoloģiju pārņemšanu un nozares zināšanu sistēmu atsaucību pret plašākiem politikas mērķiem.10. Projektā ir precizēts Eiropas Jūrlietu un zivsaimniecības fonda nosaukums, kā arī nolikums papildināts, tajā ietverot Eiropas Reģionālo attīstības fondu.11. Nepieciešams saskaņot nolikumā lietotos terminus ar Attīstības plānošanas sistēmas likumā lietotajiem, aizstājot vārdus "politikas plānošanas dokuments" ar vārdiem "attīstības plānošanas dokuments".Ņemot vērā nepieciešamo grozījumu apjomu, ir sagatavots jauns noteikumu projekts “Zemkopības ministrijas nolikums”. |
| 3. | Projekta izstrādē iesaistītās institūcijas un publiskas personas kapitālsabiedrības | Zemkopības ministrija |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrība kopumā, Zemkopības ministrijas darbinieki |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, ne arī veicamās darbības. |
| 3. | Administratīvo izmaksu monetārs novērtējums | Nav attiecināms. |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
|

|  |  |  |
| --- | --- | --- |
| 1. | Nepieciešamie saistītie tiesību aktu projekti | Saistībā ar izmaiņām nolikumā būs nepieciešami grozījumi Zemkopības ministrijas reglamentā un padotības iestāžu nolikumos. |
| 2. | Atbildīgā institūcija | Zemkopības ministrija |
| 3. | Cita informācija | Nav. |

 |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projektam nodrošināta sabiedrības līdzdalība, ievietojot paziņojumu Zemkopības ministrijas tīmekļvietnes www.zm.gov.lv sadaļā „Sabiedriskā apspriešana” no 2018.gada 22.novembra līdz 30.novembrim. |
| 2. | Sabiedrības līdzdalība projekta izstrādē | Atbalsta. |
| 3. | Sabiedrības līdzdalības rezultāti | Par tīmekļvietnē www.zm.gov.lv ievietoto noteikumu projektu iebildumi un priekšlikumi no sabiedrības netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Zemkopības ministrija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar noteikumu projekta izpildi nav nepieciešams veidot jaunas, ne arī likvidēt vai reorganizēt esošas institūcijas. Noteikumu projekta izpilde neietekmēs institūcijām pieejamos cilvēkresursus. |
| 3. | Cita informācija | Nav. |

Zemkopības ministrs Kaspars Gerhards

Stirna 67027357

Evija.Stirna@zm.gov.lv